**Кәрібаев Берекет Бақытжанұлы**

**Әл-Фараби атындағы ҚазҰУ**

**Қазақстан тарихы кафедрасының меңгерушісі,**

**тарих ғылымдарының докторы,**

**ҚР ҰҒА академигі.**

**Профессор З.А.Мансуров – мәдениет пен парасаттың иесі**

Ел тәуелсіздігінің алғашқы жылдарында жетпіс жылдан аса уақыт бойы социалистік қатынастарға негізделген жоспарлы экономиканы нарықтық қатынастарға негізделген экономикаға негіздеп қайта құру ісі өзінің көптеген қиыншылықтарын туғызғаны бәрімізге белгілі. Бұл қиындықтар қоғамдық өмірдің барлық саласын қамтыды, оның ішінде ғылым мен жоғары білім беру ісіне де кері әсерлерін тигізді. Жас мамандар мен ғылыми дәрежесі бар орта жастағы кадрлардың ғылымды тастап, басқа салаларға жаппай кетіп жатқанын көзіміз көрді. Ұлттық Ғылым Академиясы мен оның құрамындағы ғылыми-зерттеу институттары, облыс орталықтарындағы педагогикалық институттарды айтпағанда, жоғары білім беретін оқу орындарының ең көп шоғырланған жері - Алматы қаласындағы ЖОО –ы да осы нарықтың алғашқы ауыртпалықтарына белдері майысып, әрең төтеп беріп тұрды. Бірақ та, әл-Фараби атындағы ҚазҰУ-нде 1990 жылы еңбек жолын бастаған біз сияқты жас мамандар үшін нарық тұсындағы алғашқы қиыншылықтар онша қатты сезіле қоймады. Бүкіл елдегі секілді ауыртпашылықтар университетте де болды, бірақ ректор мен оның командасының ұстанған позициясы арқасында, ҚазҰУ өзінің беделін сақтап қана қойған жоқ, оны кейбір бағыттар бойынша, әсіресе ғылым саласыбойнша арттырды десем қателеспейтін шығармын. Өйткені, 1991-2001 жылдар аралығында университет ректоры болып, өте мәдениетті, жоғары парасатты тұлға, өте тәжірибелі басшы, ҚР ҰҒА академигі, экономика ғылымдарының докторы, профессор, өткен жылы әлемге тараған дерттің құрбаны болған Көпжасар Нәрібайұлы Нәрібаев қызмет атқарса, ғылыми істер жөніндегі проректор болып химия ғылымдарының докторы, профессор, белгілі химик, көрнекті ғылым ұйымдастырушысы Зұлхайыр Аймұхаметұлы Мансұров жұмыс жасады. Заманның қиындығына қарамастан проректор З.А.Мансұровтың университет ғылымының дамуына қосқан үлесі зор болды десем артық айтқандық емес. Соның бір көрінісіне 1992 жылдан бастап университеттегі барлық факультеттердің ғылым бағыттары бойынша ғылыми журналы – «Хабаршы» серияларының жарық көре бастауы жатты. Тәуелсіздігіміздің алғашқы жылдары туындаған қиындықтарға байланысты мамандардың, жас ғалымдар мен ізденушілердің өз зерттеулерінің нәтижелерін жариялау мүмкіндігі өте шектеулі болды. Сол тұста әр сериямен шығатын әл-Фараби атындағы ҚазҰУ «Хабаршысы» олар үшін зор мүмкіндік туғызды. Журнал олардың ғалым болып қалыптасуына, өз саласының маманы ретінде танымал болуына ықпал етті.

Мен өзім 1994 жылдан 2017 жылға дейін тарих сериясымен шығатын «Хабаршының» жауапты хатшысы ретінде қоғамдық негізде жұмыс істеп, басылымда тек университет тарихшыларының ғана емес, сонымен бірге бүкіл еліміздің әр аймақтарындағы университет ғалымдарының ғылыми мақалаларын жариялап тұрдық. «Хабаршының» посткеңестік ғылыми ортада танымал болғаны соншалық, Ресей, Азербайжан, Украйна, Қырғызстан, Өзбекстан, Түркіменстан және тағы басқа жақын елдердің тарихшылары да өз зерттеулерін біздің журналда жариялағанын мақтан ететін. Қазіргі күндері сол басылымдардың дүниеге келуінің артында сол жылдардағы университетіміздің ғылыми істер жөніндегі проректоры Зұлхайыр Аймұхаметұлы Мансұровтың тұрғанын біреу білсе, біреу білмейді. Әсіресе, қазіргі кездегі университетіміздің жас мамандары мен жас ғалымдары білмейді. Бір кездері «Хабаршылардың» жолға қойылып, мерзімді уақытында шығып тұрғанына өте риза болған З.А.Мансұровтың: «Хабаршылар» - менің жемісім», - деп айтқаны әлі есімде.

Қазақта «Жақсының жақсылығын айт, нұры тасысын» деген өте жақсы сөз бар. Өткен ғасырдың 90-шы жылдары ғылымға бет бұрып, заманның қиындығына қарамастан өз тағдырын ғылыммен байланыстырған жастар үшін З.А.Мансұровтың жасаған жақсылықтары мен қайырымдылықтары қаншама! Оны біз де өз басымыздан өткердік. Кандидаттық диссертациямызды кафедрада алдын ала қорғаудан өткізіп, қорғау үшін диссертациялық Кеңеске ұсынар алдында шет тілінен кандидаттық емтиханның анықтамасы болмай қалып, қатты қиналғанымыз есімізде. Сол кезде ғылыми істер жөніндегі проректорға факультет деканы профессор Мәмбет Құлжабайұлы Қойгелдиев ертіп барып, мен туралы жылы сөздер айтып, минимумды алдын ала ертерек тапсыруға жолдама туралы айтқанда, қағазға қол қойып тұрып, «Сен, жас жігіт, диссертацияңды уақытылы қорғай аласың ба», - дегенде, қуанғаннан ештеңе айта алмай: «Я», - деп жауап бердім. З.Мансұров мұндай жақсылықтарды талай жастарға жасап жүріп, бәрін есінде сақтай қоймаған шығар. Ал ондай жақсылықтар біздің есімізде және ол ешқашан ұмытылмайды.

Профессор Зұлхайыр Аймұхаметұлының университет ғылымының дамуы үшін қосқан үлесі ұшан –теңіз. Кеңестік кезең тұсында ғылымның көп саласы бойынша іргелі және қолданбалы ғылым негізінен академия жүйесіндегі ғылыми институттарда шоғырланып, ғылыми кадрлар даярлау ісі де, яғни доктор және кандидат ғылыми дәрежелерін алу үшін диссертациялар қорғау академияда өтетін. Академиядағы институттардың қиын жағдайына байланысты ғылым біртіндеп университетке ауыса бастады да, ғылыми дәрежелер беру үшін диссертацияларды қорғататын Мамандандырылған Диссертациялық Кеңестер университеттің факультеттері жанынан ашыла бастады. Осындай, өте күрделі және жауапты жұмыстың басы-қасында тағы да ғылымды ұйымдастырушы проректор З.А.Мансұров тұрды. Қазіргі тұста әл-Фараби атындағы ҚазҰУ бүкіл Қазақстан бойынша ғылыми кадрлар даярлауда алдыңғы орында тұрса, соның іргетасын өткен ғасырдың 90-шы жылдары ғылыми істер жөніндегі проректор Зұлхайыр Аймұхаметұлы қалаған еді.

Зұлхайыр Аймұхаметұлы өзінің химия саласындағы негізгі ғылыми жұмыстарымен қатар университеттің көптеген іс-шараларына белсене араласып, солардың басында жүреді. Ол ұзақ жылдар университеттің ардагерлер кеңесінде төраға орынбасары болса, қазір төраға міндетін атқаруда. Үлкенді қалай сыйлаудың, оларға деген құрметтің үлгісін З.А.Мансұровтан көріп жүрміз. Әсіресе, кешегі Ұлы Отан соғысының ардагерлеріне деген оның қошеметі ерекше. Атақты Брест қамалын қорғаушылардың бірі, тарихшы Ғаббас Жұматов, тарих ғылымдарының докторы, профессор, соғыс ардагері Уахит Хамзаұлы Шалекенов және тағы басқа ағаларымыз 100 жасқа таяу қайтыс болғанда жерлеуді ұйымдастыру шараларында университет тарапынан тағы да З.А.Мансұров жүрді. Жалпы, оның үлкенге құрметі мен кішіге ізеті атам қазақтың ежелден келе жатқан халықтық дәстүрін бойына сіңіргендігі мен ата-ананың тәрбиесінен деп білеміз. Өйткені, Мансұровтар әулеті бүкіл қазақ еліне белгілі, үлгілі шаңырақ және танымал өкілдер шыққан отбасы. «Ұяда не көрсең, ұшқанда соны ілесің» дегендей, Зұлхайыр Аймұхаметұлының жоғары парасаттылығы осыны дәлелдейді.

Зұлхайыр Аймұхаметұлының өзі де жақында 75 жасқа толғалы отыр. Кезінде Уахит Хамзаұлы 90 жасқа келіп, мерекелеп жатқанда, біздер: «Уаха! 90 жас деген қалай екен»,- деп, бір жағынан еркелей сұрақ қойған кезімізде, ол: « Тоқсан деген ол сан ғана, ең бастысы көңілдерің қартаймасын», - деп жауап қатқаны бар. Сол сияқты мерейтой иесіне «Зұлхайыр Аймұхаметұлы! Көңіліңіз ешқашан да қартаймасын»,- деп, тілек білдірмекшімін.